ΓΡΑΠΤΗ ΕΡΩΤΗΣΗ E-3842/98

υποβολή: Luciano Vecchi (PSE) προς την Επιτροπή

(22 Δεκεμβρίου 1998)

Θέμα: Διαδικασία επί παραβάσει κατά της Ιταλίας όσον αφορά την εμπορία προïόντων με βάση το κακάο

Κατά τους περασμένους μήνες, η Επιτροπή κίνησε διαδικασία επί παραβάσει κατά της Ιταλίας (εκτός από εκείνην που κινήθηκε κατά της Ισπανίας) για υποτιθέμενη παραβίαση της αρχής της ελεύθερης κυκλοφορίας των εμπορευμάτων στο εσωτερικό της Ένωσης, με το σκεπτικό ότι η Ιταλία - εφαρμόζοντας ορθά τις διατάξεις της ισχύουσας οδηγίας όσον αφορά τα προϊόντα με βάση το κακάο - η οποία εγκρίθηκε το 1973 - απογορεύει να πωλούνται προϊόντα που περιέχουν φυτικές λιπαρές ουσίες άλλες από το βούτυρο κακάο υπό την επωνυμία "σοκολάτα".

Υπενθυμίζουμε επίσης ότι έχει κινηθεί νομοθετική διαδικασία με στόχο την τροποποίηση της εν λόγω οδηγίας.

Όσον αφορά το ζήτημα αυτό,η Επιτροπή απειλεί να προσφύγει στο Ευρωπαϊκό Δικαστήριο.

Μπορεί η Επιτροπή να διευκρινίσει:

- εάν σκοπεύει όντως να προσφύγει στο Ευρωπαϊκό Δικαστήριο;

- για ποιους λόγους πιστεύει ότι η Ιταλία και η Ισπανία πρέπει, εκ των πραγμάτων να μην εφαρμόζουν την οδηγία του 1973 που εξακολουθεί να ισχύει;

- για ποιους λόγους πιστεύει ότι δεν χρειάζεται να περιμένει το τέλος της τρέχουσας νομοθετικής διαδικασίας;

- για ποιους λόγους συνεχίζει να υποστηρίζει, σε αυτό το ζήτημα, τα συμφέροντα λίγων πολυεθνικών εταιρειών έναντι εκείνων των παραγωγών κακάο, των ανεξάρτητων παραγωγών σοκολάτας και των ευρωπαίων καταναλωτών, με αποτέλεσμα να παραβιάζει το κοινοτικό δίκαιο;

Απάντηση του κ. Monti εξ ονόματος της Επιτροπής

(4 Μαρτίου 1999)

Η Επιτροπή πράγματι κίνησε δύο διαδικασίες επί παραβάσει κατά της Ιταλίας και της Ισπανίας λόγω των κανόνων που εφαρμόζονται στα δύο αυτά κράτη μέλη σχετικά με την εμπορία προϊόντων σοκολάτας. Στα εν λόγω δύο κράτη μέλη, ένα προϊόν που παρασκευάζεται νομίμως σε ένα άλλο κράτος μέλος και το οποίο περιέχει φυτικές λιπαρές ουσίες εκτός από το βούτυρο κακάο δεν μπορεί να πωλείται παρά μόνο υπό την ονομασία "υποκατάστατο της σοκολάτας", πράγμα που, στην πράξη, αποκλείει το προϊόν αυτό από την αγορά.

Σήμερα, επτά κράτη μέλη επιτρέπουν την προσθήκη φυτικών λιπαρών ουσιών εκτός του βουτύρου κακάο, μέχρι ποσοστό το πολύ 5 % του συνολικού βάρους του προϊόντος, στην παρασκευή των προϊόντων σοκολάτας. Η πρακτική αυτή επιτρέπεται ρητά από την οδηγία 73/241/ΕΟΚ του Συμβουλίου, της 24ης Ιουλίου 1973, περί προσεγγίσεως των νομοθεσιών των κρατών μελών σχετικά με τα προϊόντα του κακάο και της σοκολάτας που προορίζονται για ανθρώπινη κατανάλωση(1), στην οποία αναφέρεται ο αξιότιμος βουλευτής (βλέπε κυρίως άρθρο 14, παράγραφος 2 α). Ως εκ τούτου, τα προϊόντα αυτά πρέπει να θεωρούνται προϊόντα νομίμως παρασκευαζόμενα στην Κοινότητα και, συνεπώς, επωφελούνται από την αρχή της ελεύθερης κυκλοφορίας, εφόσον το κράτος μέλος που επιχειρεί να αρνηθεί την ελευθερία αυτή δεν μπορεί να αποδείξει ότι εμπεριέχουν κινδύνους οι οποίοι αντιτίθενται στην προστασία του καταναλωτή.

Στο πλαίσιο των προαναφερόμενων διαδικασιών επί παραβάσει, η Επιτροπή απέστειλε στα προαναφερόμενα δύο κράτη μέλη αιτιολογημένη γνώμη, όπως προβλέπει το άρθρο 169 της συνθήκης ΕΚ και οι απαντήσεις εξετάζονται ήδη από την Επιτροπή, η οποία θα μπορέσει να λάβει απόφαση σχετικά με τη συνέχεια που θα δοθεί στις διαδικασίες αυτές όταν ολοκληρωθεί η εν λόγω εξέταση.

Η Επιτροπή είναι της γνώμης ότι η οδηγία δεν υποχρεώνει ούτε την Ιταλία ούτε την Ισπανία να αρνηθούν - όπως αποδεικνύουν τα διαθέσιμα στοιχεία - τα προϊόντα των επτά κρατών μελών, τα οποία αποδέχονται την παρασκευή προϊόντων σοκολάτας με βάση μέγιστο ποσοστό 5 % φυτικών λιπαρών ουσιών εκτός από του βούτυρο κακάο. Η οδηγία δεν ρυθμίζει το θέμα της προσθήκης των άλλων αυτών συστατικών, και, ως εκ τούτου, ισχύουν οι γενικοί κανόνες της συνθήκης σχετικά με την ελεύθερη κυκλοφορία των εμπορευμάτων, εν αναμονή τροποποίησης της οδηγίας. Καμία διάταξη του κοινοτικού δικαίου δεν υποχρεώνει την Επιτροπή να αναμείνει την έκδοση πράξης παράγωγου δικαίου προκειμένου να ζητήσει από ένα κράτος μέλος να καταργήσει ένα εθνικό μέτρο το οποίο θεωρεί ασυμβίβαστο με τους κανόνες της συνθήκης. Επιπλέον, Θα πρέπει να σημειωθεί ότι η πρόταση οδηγίας για την τροποποίηση της οδηγίας 73/241/ΕΟΚ(2) προβλέπει για τα κράτη μέλη τη δυνατότητα να επιτρέψουν τη χρήση ποσοστού 5 % λιπαρών ουσιών στις σοκολάτες και εγγυάται τη δυνατότητα ελεύθερης κυκλοφορίας των εν λόγω προϊόντων στην Κοινότητα, εφόσον στην επισήμανσή τους δηλώνεται σαφώς η παρουσία των ουσιών αυτών. Συνεπώς, τα μέτρα που ζήτησε η Επιτροπή να ληφθούν στην Ισπανία και στην Ιταλία στο πλαίσιο των εν εξελίξει διαδικασιών επί παραβάσει συνάδουν με την πρόταση οδηγίας.

Σύμφωνα με τα προαναφερόμενα, προκύπτει σαφώς ότι σκοπός της Επιτροπής είναι να εξασφαλίσει, με τις τρέχουσες διαδικασίες, την τήρηση της ισχύουσας κοινοτικής νομοθεσίας και την καλή λειτουργία της εσωτερικής αγοράς, και σε καμία περίπτωση να εξυπηρετήσει τα οικονομικά συμφέροντα οποιασδήποτε βιομηχανικής ομάδας ή τομέα.

(1) ΕΕ L 228 της 16.8.1973.

(2) COM(97)682 τελικό.